b'\n_START_ARTICLE_\nObleganje Leningrada\n_START_SECTION_\nArmadna skupina Sever\n_START_PARAGRAPH_\nOperacija Barbarosa je bilo kodno ime za invazijo oboro\xc5\xbeenih sil sil osi na Sovjetsko zvezo 22. junija 1941. Nem\xc5\xa1ke sile so bile v tem napadu razporejene na tri dele: Armadna skupina Sever, Center in Jug. Armadna skupina Sever je imela nalogo, da uni\xc4\x8di ruska pristani\xc5\xa1\xc4\x8da ob Baltskem morju in vzpostavi kopensko povezavo s Finsko. Tako se je morala armadna skupina Sever \xc4\x8dim prej prebiti do Leningrada. Napredovali so zelo hitro, ustavili so se \xc5\xa1ele zelo blizu Leningrada, zaradi te\xc5\xbeav v Estoniji in neprimernega zemlji\xc5\xa1\xc4\x8da za hiter transport. Tako so se prebivalci Leningrada malo pripravili, a so jih Nemci vseeno prehiteli. Nemci so vedeli, da Leningrada ne morejo zavzeti takoj. Dobili so ukaze, da uni\xc4\x8dijo vse oskrbovalne linije mesta. Uni\xc4\x8dili so jih v avgustu in proti koncu avgusta so se sovjetske \xc4\x8dete za\xc4\x8dele umikati.\n_START_SECTION_\nNemci pred velemestom\n_START_PARAGRAPH_\nLeningrad je v tistem \xc4\x8dasu \xc5\xa1tel 3 milijone prebivalcev. Ko so se Nemci pribli\xc5\xbeali mestu, je bilo to skorajda nepripravljeno, a je bilo \xc4\x8dutiti veliko mero patriotizma. V nekaj dneh se je na uradih javilo 212.000 prostovoljcev. Ve\xc4\x8dinoma so bili vklju\xc4\x8deni v delavske skupine. Tisti, ki so \xc5\xa1li branit mesto, so bili ve\xc4\x8dinoma neizku\xc5\xa1eni, prav tako \xc4\x8dastniki. Primanjkovalo je tudi oro\xc5\xbeja.\n_START_SECTION_\nZa\xc4\x8detek bojev\n_START_PARAGRAPH_\nFrontna \xc4\x8drta je bila precej dolga, vse okoli mesta. Branili so jo ostanki sovjetske vojske in leningrajski prostovoljci. A prostovoljci so bili neizku\xc5\xa1eni. Pu\xc5\xa1k je primanjkovalo, imeli pa so granate in molotovke. Za izdelavo teh so potrebovali steklenice. Otroci so jih v \xc5\xa1tirinajstih dneh zbrali okoli milijon. Prve prostovoljce iz mesta so poslali na mirnej\xc5\xa1i del fronte, da so si pridobili izku\xc5\xa1nje. Ko so jih poslali na nevarnej\xc5\xa1i del, so kmalu do\xc5\xbeiveli tankovski napad. Na desettiso\xc4\x8de prostovoljcev je bilo ubitih. V mestu so \xc5\xa1e vedno pripravljali obrambo. Po nekaterih podatkih naj bi rove gradilo med 500.000 do 1.000.000 me\xc5\xa1\xc4\x8danov. Naloge so imeli vsi, mo\xc5\xa1ki, \xc5\xbeenske in otroci. V za\xc4\x8detku je bila fronta oddaljena 100 kilometrov od mesta, a je bilo mesto vseeno bombardirano.\n_START_SECTION_\nBli\xc5\xbeanje Nemcev\n_START_PARAGRAPH_\nSprva je bila fronta res zelo oddaljena od mesta, a se je ta razdalja hitro kr\xc4\x8dila. Kmalu so Nemci mesto \xc5\xbee obstreljevali s topovi. \xc5\xa0koda sprva ni bila tako vidna, a kmalu so s pomo\xc4\x8djo za\xc5\xbeigalnih bomb uni\xc4\x8dili mestno zalogo hrane. Ruski strokovnjak je ocenil, da jim bo kmalu zmanjkalo hrane, ker so Nemci prekinili vse kopenske povezave z ostalo dr\xc5\xbeavo. Dele\xc5\xbe hrane na prebivalca so skrbno zmanj\xc5\xa1ali. Gradili so nove bunkerje in barikade. Organizirali so tovarni\xc5\xa1ke bataljone, ki so varovali tovarne. Za vsako mestno \xc4\x8detrt so dolo\xc4\x8dili tri ljudi z velikimi pooblastili, ki so skrbeli za obrambo te \xc4\x8detrti. Iz neuporabnih \xc5\xbeelezni\xc5\xa1kih prog so gradili barikade. Po leningrajski kanalizaciji je brezskrbno potekal promet in v njej je bil mo\xc5\xbeen nemoten prehod mesta. Uvedli so policijsko uro, ker so se bali, da se bodo Nemci vtihotapili v mesto skupaj z mno\xc5\xbeico beguncev, ki so mno\xc5\xbei\xc4\x8dno prihajali. Kmalu se je za\xc4\x8delo \xc4\x8dutiti pomanjkanje. Za\xc4\x8deli so zbirati vse, kar bi se dalo uporabiti. A Nemci mesta niso napadli. Hitlerjev ukaz je bil, naj prekinejo vse povezave Leningrada z ostalim svetom in ga oblegajo. Tako se je za\xc4\x8dela blokada Leningrada.\n_START_SECTION_\nLakota\n_START_PARAGRAPH_\nPrebivalci Leningrada v za\xc4\x8detku spopadov lakote niso pri\xc4\x8dakovali, a se je ta kmalu za\xc4\x8dela kazati. Ko je nastopila zima, jim je \xc5\xbee skorajda zmanjkalo hrane. Znanstveniki so iskali poti, kako nahraniti tri milijone prebivalcev in begunce. Obroke so zmanj\xc5\xa1ali do najni\xc5\xbeje mo\xc5\xbene oblike, a to ni bilo dovolj. V kruh so za\xc4\x8deli me\xc5\xa1ati hmelj (800 ton), ki ga niso potrebovali, ker so prenehali izdelovati pivo in oves (5000 ton), ki je bil namenjen za konje. Kruhu so za\xc4\x8deli dodajati tudi pokvarjene oljne poga\xc4\x8de. Videli so, da se strupi v pe\xc4\x8deh uni\xc4\x8dijo. Sprva so jih dodajali po tri procente, kasneje pa kar deset. Kruh je bil videti takole: 10\xc2\xa0% celuloze, 10\xc2\xa0% oljnih poga\xc4\x8d, 2\xc2\xa0% plev, 2\xc2\xa0% prahu iz vre\xc4\x8d za moko, 3\xc2\xa0% mlete koruze, 73\xc2\xa0% r\xc5\xbeene moke. Edina pot, kjer so se lahko povezali s svetom, je bilo Lado\xc5\xa1ko jezero. To je pozimi zamrznilo in takrat je v mesto pri\xc5\xa1lo nekaj hrane. To povezavo so poimenovali pot \xc5\xbeivljenja (rusko \xd0\xb4\xd0\xbe\xd1\x80\xd0\xbe\xd0\xb3\xd0\xb0 \xd0\xb6\xd0\xb8\xd0\xb7\xd0\xbd\xd0\xb8, doroga \xc5\xbeizni).\n_START_SECTION_\nSovjetska protiofenziva\n_START_PARAGRAPH_\nProtiofenziva se je osnovala na dveh frontah. Iz dveh strani so napadli nem\xc5\xa1ko vojsko. Prvi napad je bil neuspe\xc5\xa1en, a so zelo oslabili Nemce, tako da niso mogli napasti mesta. V drugem napadu so obkolili Nemce in jih premagali. 18. januarja 1943 je bilo po radiu razgla\xc5\xa1eno, da je nem\xc5\xa1ka blokada uni\xc4\x8dena. Kmalu so obnovili \xc5\xbeeleznico, ki je sprva te\xc5\xbeko delovala zaradi nem\xc5\xa1kega obstreljevanja. Tako je dobila ime prehod smrti. A so organizirali obrambo vlakov in takrat je promet stekel hitreje. Tako so pripeljali ogromne koli\xc4\x8dine oro\xc5\xbeja. Pri\xc5\xa1li so tudi najbolj\xc5\xa1i sovjetski generali. Za\xc4\x8deli so s protiofenzivo, mno\xc5\xbei\xc4\x8dno so obstreljevali Nemce. Nek nem\xc5\xa1ki vojak, ki je bil prej na Krimskem polotoku, je rekel: Raj\xc5\xa1i grem trikrat pred Sevastopol, kot pa da ostanem tukaj. Do konca februarja 1944 so nem\xc5\xa1ko vojsko pregnali.'